छत्तीसगढ़ के CM भूपेश बघेल आज विधायकों के साथ देखेंगे 'द कश्मीर फाइल्स', पूरा हॉल किया बुक
मुख्यमंत्री भूपेश बघेल ने विपक्ष के सदस्यों से कहा, “चलिए फिल्म देखने चलते हैं। भारत सरकार को भी टैक्स का कुछ हिस्सा मिलता है। लिहाजा केंद्र को पूरे देश में ‘कश्मीर फाइल्स’ को टैक्स मुक्त कर देना चाहिए।”
रायपुर: छत्तीसगढ़ के मुख्यमंत्री भूपेश बघेल ने बुधवार को छत्तीसगढ़ विधानसभा के सभी विधायकों को फिल्म 'कश्मीर फाइल्स' देखने के लिए आमंत्रित किया। उन्होंने कहा कि भाजपा के नेतृत्व वाली केंद्र सरकार को पूरे देश में फिल्म को कर मुक्त करना चाहिए। छत्तीसगढ़ विधानसभा में बुधवार को प्रश्नकाल के तुरंत बाद भाजपा के वरिष्ठ विधायक एवं विपक्ष के नेता धरम लाल कौशिक ने ‘कश्मीर फाइल्स’ का मुद्दा उठाया।उन्होंने कहा कि 1990 के दशक में कश्मीर से कश्मीरी पंडितों के पलायन पर आधारित इस फिल्म को छत्तीसगढ़ में कर से छूट दी जानी चाहिए। इसके बाद मुख्यमंत्री ने विपक्ष के सदस्यों से कहा, “चलिए फिल्म देखने चलते हैं। भारत सरकार को भी टैक्स का कुछ हिस्सा मिलता है। लिहाजा केंद्र को पूरे देश में ‘कश्मीर फाइल्स’ को टैक्स मुक्त कर देना चाहिए।” बघेल ने कहा कि वस्तु एवं सेवा कर (GST) लागू होने के बाद इसका आधा हिस्सा केंद्र के पास चला जाता है, इसलिए उसे फिल्म को देशभर में कर मुक्त घोषित करना चाहिए।मख्यमंत्री ने कहा, हम सभी बुधवार को सदन की कार्यवाही के बाद फिल्म देखने चलेंगे। उन्होंने इस दौरान प्रत्येक सदस्य को आमंत्रित किया। बाद में जनसंपर्क विभाग ने एक विज्ञप्ति जारी कर बताया कि मुख्यमंत्री ने विधानसभा के सभी सदस्यों को ‘कश्मीर फाइल्स’ देखने के लिए आमंत्रित किया है।विज्ञप्ति के मुताबिक, बघेल ने सभी विधायकों और गणमान्य नागरिकों को फिल्म देखने का निमंत्रण भेजा है। इसमें बताया गया है कि राजधानी के मैग्नेटो मॉल के पीवीआर सिनेमा में ‘कश्मीर फाइल्स’ के बुधवार रात आठ बजे के शो के लिए पूरा हॉल बुक किया गया है।बता दें कि इन दिनों विवेक अग्निहोत्री की फिल्म कश्मीर फाइल्स काफी चचार्ओं में है। इस फिल्म को लेकर प्रधानमंत्री नरेंद्र मोदी की भी प्रतिक्रिया सामने आ चुकी है। वहीं कई राज्यों में इस फिल्म को कर मुक्त कर दिया गया है।(इनपुट- एजेंसी)